Kegyelem nektek és békesség Istentől a mi Atyánktól és az Úr Jézus Krisztustól!

Jn 3, 25-30  
*János tanítványai vitába szálltak a zsidókkal a megtisztulásról. Odamentek Jánoshoz, és ezt mondták neki: Mester, aki veled volt a Jordánon túl, akiről te bizonyságot tettél, íme, az keresztel, és mindenki őhozzá megy. János így válaszolt: Semmit sem kaphat az ember, ha nem a mennyből adatott meg neki. Ti magatok tanúskodhattok arról, hogy megmondtam: Nem én vagyok a Krisztus, hanem előtte küldettem el. Akié a menyasszony, az a vőlegény, a vőlegény barátja pedig, aki ott áll, és hallja őt, ujjongva örül a vőlegény hangjának: ez az örömöm lett teljessé. Neki növekednie kell, nekem pedig kisebbé lennem.*

Krisztusban növekvő Gyülekezet!

Még az általános iskola felső tagozatába jártam, amikor az éves iskolai színdarab részese lehettem. Mivel kevesen voltunk, így éppen csak kijött a szereposztás és minden kisebb szerepet vállalónak beugró szerepkörben is működnie kellett. Ez nagyjából azt jelentette, hogy az 5-6 főbb szereplőn kívül mindenki megtanult nagyjából még egy ilyen fő szerepet is, hogy szükség esetén be tudjon ugrani. Kora tavaszi időszakra esett az előadás, így a tél végi próbákon bizony igen gyakran megesett, hogy valaki betegség miatt hiányzott, így szükség volt a beugrókra. Ilyenkor a beugró a saját kisebb szerepét és a főbb szerepet is eljátszotta, ami persze szervezésileg sem volt könnyű feladat. Betanulás szempontjából pedig végképp nem. Így amire eljött a főpróba ideje, már mindenki össze vissza keverte a szövegét. Volt, aki nem tudta, mert túl sokat hiányzott és így nem gyakorolhatta eleget a szerepét. A helyettesítők nagy része pedig összekeverte, hogy mi az ő szerepe és mi az, amit most az eredeti szereplő mond, vagy éppen hová is kell állnia a színpadon. Az előadás végül nem fulladt káoszba, de bizony nem volt könnyű elérni, hogy rend legyen a fejekben és mindenki valóban a saját szerepével, a saját helyén legyen a megfelelő időben.

Nem csak gyerekként éltem át azonban ezt a jelenséget. Ma a világban nagyon sokan nem tudják, nem találják a helyüket, a szerepüket. Felcserélődnek és ellentmondásossá vállnak a „hagyományos”, a teremtettség beli szerepek: nemi, családi szinten is, de ami a legalapvetőbb gond, hogy a hit, az elköteleződés terén is.  
Ez utóbbi persze nem új keletű dolog. A kiállás, az értékek melletti felelősségvállalás, a hitének tárgyát ismerő elkötelezettség és az őszinte bűnbánat lassan ódivatú terhekké vállnak csak sokak számára. Nem rajongás kell, nem üres hagyományokra, halott betűre hivatkozó, vagy megvalósíthatatlan ideákat kergető ábrándozás kell. Tettek, jól érthető és szeretetből megszólaló szavak, az Isten bölcsességét kutató akarat kell. Leegyszerűsítve: Krisztushoz hű élet, átgondolt és megélt tanúságtétel kell.  
Ezt alapvetően már a múlt heti igeszakaszunk is elénk helyezte, de a mai textus még ezen is tovább megy és arról tanít, hogy hogyan is néz ki a gyakorlatban ez a tanúskodó élet és, hogy milyen alapvető buktatói vannak.

Az igeszakaszunk kezdete Keresztelő János tanítványainak a zsidókkal folytatott vitájáról ír. Vitáznak nyíltan és értelmesen. Nem indulatból, nem sértődöttségből, vagy hamis identitás keresésből. Vitáznak, mert kiállnak a mellett, amiben hisznek, amit megtapasztaltak hit és keresztség által.   
Ezt követően pedig Jánoshoz, a mesterükhöz mennek és ezt a beszélgetést tárja ma elénk az ige. Bepillantást nyerhetünk abba, hogy mennyire könnyen megy félre az elhivatottság, a kiállás és a tanúskodás, hogy hogyan is válhat az Istenről, a Szentlélek munkájáról való tanúskodás pillanatok alatt emberi cselekedetté, ami már csak az emberről szól.  
Keresztelő János tanítványai ugyanis annyira belelovalják magukat abba, hogy János tanításai alapján értsék meg az igét, hogy már csak épp magáról a nagy betűs Igéről, az Isten akaratáról feledkeznek meg.   
Kiállnak János megtisztulásról vallott tanítása mellett a kor elfogadott és propagált tanításaival, akár a zsidó mesterekkel szemben is. Csakhogy ezek után kitűnik, hogy ők János mellett akarnak kiállni - még Jézussal szemben is. Nem az igaz tanításhoz, az Isten igéjéhez akarnak hűségesek lenni, hanem egy ember mellett akarnak elköteleződni.   
Itt pedig Keresztelő János döntési helyzetbe kerül. Választhatná a népszerűséget, a tömjénezést, a biztos megbecsülést és megélhetést. Ez pedig gyakorta ma is nagy kísértés. Sokszor éppen a lelkes és elhivatott gyülekezeti tagok és a lelkész, vagy más gyülekezeti vezetők gyengesége miatt. Mikor ma előrébb helyezzük a lelkész, vagy bármilyen lelki elöljáró szerepét, mint a Szentlélek munkáját és elkezdünk inkább az adott személyhez, mint sem a tiszta evangéliumhoz ragaszkodni. Mikor az lesz a kérdés, hogy szimpatikus-e a lelkész, vagy a másik oldalról, a lelkésznek, hogy a népszerűségért, a hamis békességért eleget tegyen értelmetlen elvárásoknak is. Hatalmas kísértői vagyunk egymásnak testvérek, éppen ezért nagyon fontos, hogy folyamatosan tükröt tudjunk tartani magunk és egymás felé is az Isten igéje által. Nem a saját igazunkért, hanem szeretetből, hogy megóvjuk egymást a bűntől, ami valóban mindannyiunkra az ajtó előtt leselkedik.   
Keresztelő János előtt is egyértelműen ott áll most a lehetőség a tanítványai által, hogy magát fényezze, hogy önmagának gyűjtsön követőket és pártolókat, de ő továbbra is Isten elkötelezettje marad. Tudja jól a kérdésre a választ, amit mi anno az iskolai darab alkalmával nem igazán láttunk át: hogy mi is az ő feladata, az ő szerepe, az ő elhivatása.   
Van az elsős hittankönyvben egy gondolat-indító feladat, ahol az összekeveredett szerepeket kell helyre rakniuk a gyerekeknek. A feladatban van kutya, ami pórázt kötne a gazdája nyakára, van diák, aki a tanárát oktatja és van beteg, aki az orvosát gyógyítja. Szerep tévesztések.  
Állhatna itt most valami végtelenül alázatos végkövetkeztetés is, valamilyen kép a mindent kegyelemből kapó és ezért egész életében térdet hajtva hálaimát mondó emberről is. Állhatna, mert alapvetően nem lenne helytelen. De nekünk nem csak ennyit szán a mi mennyei Atyánk, ahogyan Keresztelő Jánosnak sem csak az útkészítő alázatos szolgálatról szólt az élete.   
János azért nem keveri össze a dolgokat, mert benne valóban hála és öröm van azért, amit kapott.   
Nem a „még több”et keresi a végtelen ismeretlenbe futva, hanem megáll és rácsodálkozik arra, amit kapott, majd pedig ujjongva ad hálát érte. Megáll, hogy meglássa és amikor valóban megértette, akkor nem is tud mást tenni, mint hagyni, hogy utat találjon benne a felismerés, hogy kifejezésre jusson a hit öröme.   
Meg kell állnunk nekünk is, hogy ünnepünk lehessen, hogy valódi istentiszteletünk lehessen! Nem rohanhatunk mindig valami után, mert akkor soha sehová sem fogunk igazán megérkezni, csak elrohanunk minden öröm, minden kegyelem mellett, de nem éljük át, nem tapasztaljuk, nem értjük meg.   
Ünnepelni akarjuk, Krisztust, vagy inkább Krisztussal ünnepelni. De megálltunk csak egy pillanatra is, és megfigyeltük, felfedeztük, komolyan vettük, hogy ki is ez a Krisztus? Vagy mi is olyanok vagyunk, mint János tanítványai, akik az igaz igét keresik, de beérik valami emberivel, valami általuk már megismerttel?   
Meg kell állnunk ahhoz, hogy ünnepelni tudjunk. Nem lesz igazi örömünk, ha csak emberi szavakkal és tettekkel akarunk ünnepet létrehozni.   
János a vőlegény barátjának a példáját hozza. A barátét, aki jelen van, aki az előkészítő, házasságot megszervező és lányt kikérő munkát elvégezve hátra tud lépni és együtt tud örülni, ünnepelni a háttérből.   
János ezzel mondja el tanítványainak is, hogy ő véletlenül sem önmagát akarja a középpontba helyezni. Nincs benne gőgösség, vagy féltékenység. Hiszen nem az alapján határozza meg magát, hogy mit tett/mit ért el. Hanem a Krisztushoz, a Megváltóhoz fűződő viszonya határozza meg. Ez az ő igazi szerepe!  
Mi határoz meg téged? Te kinek tartod magad első sorban?  
Gazdag és okos embernek, egy ügyes, szorgalmas és találékony befektetőnek?   
Apának, anyának, vagy egyszerűen családos embernek? Gyermeknek? Bölcs tanítónak, mentornak, akire nagy szükség van, vagy újat és izgalmasat kereső tanulónak?   
Te mi, vagy ki alapján határozod meg az életedet?   
Jézus kellene, hogy a mi életünkben is az első, a legbiztosabb helyen legyen. Első sorban a Megváltó kellene, hogy az egzisztenciánkat; a reménységünket, a bölcsességünket, a magabiztosságunkat, az életünk alapját jelentse. Ahogyan János mondja nekünk is épp erre kellene törekednünk, kiváltképpen most Karácsony ünnepéhez közeledve, azaz, hogy én kisebb legyek és Ő, a Krisztus növekedjen bennem. Ne én akarjam meghatározni a hitem, a bizalmam, a reménységem, hanem hagyjam, hogy a Szabadító Úrba vetett hit határozza meg minden szavamat, gondolatomat és tettemet.

Az ünnephez, de az adventi csendességhez is tudnod kell, hogy mi a te szereped. Hogy nem neked kellene diktálnod a tempót, vagy célokat kitűznöd, hanem neked Krisztus követőnek kellene maradnod. Nem elől menni, hanem követni a te Uradat. Nem azért szeretetteljesebbnek lenni, mert itt a karácsony, hanem azért, mert Krisztusban a kegyelemre, a békesség, a tiszta és szeretetből fakadó tanúskodásra kaptál példát. Ne félj, mert van szereped, van helyed a világban! Te az vagy, akiért az Isten a világba lépett. Te az vagy, akinek azt mondja: „Ne félj, mert megváltottalak, enyém vagy!”. Te az vagy, akit a keresztség által gyermekévé fogadott. Te Krisztusé vagy! Ámen